Chapú wani Saulo laꞌajika Jesucristo jaꞌapiyá jemaꞌajeño; kajrú riꞌiratájika namaná. Ñaké iꞌimakale, riꞌijná sacerdótena wakáraꞌajeri chaje.
Riliyá rikejaꞌa rinakojé, riꞌijnakáloje pajimila Damasco ejo. Ripurákaꞌalo aú riwata nawakákaꞌalo ñakarelana ejo iꞌijnakana, rikulákaloje Jesucristo jaꞌapiyá jemaꞌajeño neꞌiyowá, riwáꞌakaloje neká neꞌiyayá achiñana, inaana waꞌaté, ají ke Jerusalén ejo, re rikaꞌakáloje neká inaꞌuké wajákelana chojé.
E kaja riꞌijná nakulaje, Damasco awaꞌá chami riꞌimaká ejéchami, kaphí wani kamareji pataká jeꞌechú chiyá majó rinakojé.
Raú rikojnoꞌó teꞌerí eꞌiyajé, rejéchami remaꞌaká na pajaká kemaká rijló: —Saulo, Saulo, ¿naje pilaꞌá chapú nuká?
Raú Saulo kemari rijló: —¿Na chi piká? Raú rimá rijló: —Jesús nuká, pilaꞌakare chapú.
Páchoꞌo, piꞌijná chuwa pajimila eꞌiyajé, re nemaje pijló naka nuwata pilaꞌaká —ke rimaká.
Saulo wákeꞌena, rijwaꞌaté iꞌimakaño, keroꞌoñó kajrú raú, nemaꞌakale na pajaká puraꞌakó rijwaꞌaté, eꞌiyonaja unká na namala.
E kaja Saulo jáchoꞌoro teꞌerí eꞌiyayá, rejéchami riyakáꞌakojla, eꞌiyonaja unká méñoꞌojo ramala, raú rijwákeꞌena pakoꞌotaño riká ají ke pajimila Damasco ejo.
Weji ke kala ketana riꞌimaká, unká méñoꞌojo ramala; unká kaja rajñala raꞌajnewá; unká kaja na riꞌiraké.
Damasco e pajluwa Jesucristo jaꞌapiyá jemaꞌajeri iꞌimari, rií iꞌimari Ananías. Riwakajeja Jesús yaꞌataró rijló, riwaꞌa rijló: —¡Ananías! E raꞌajipá rijló: —Nuwakáraꞌajeri, maare nuká.
Jesús kemari rijló: —Páchoꞌo, piꞌijná chuwa kele iñeꞌepú “Kaꞌañá”, ke naꞌakare ií, ejo. Piphájika penaje Judas ñakaré ejo, pimaje najló: “¿Mere chi Saulo, Tarso eyaje? Tupana waꞌaté puraꞌakano nakú riká meꞌetení”, ke.
Palá ramaka meꞌetení pimujlúkaꞌaka ukapú, riꞌimakare chu, chojé. Ramá kaja pitoꞌotaka piyátheꞌela rinakojé, ramákaloje piño penaje —ke Jesús kemaká rijló.
Ilé ke rimaká Ananíasjlo aú, rimá Jesusjlo: —Nuwakáraꞌajeri, kajrú inaꞌukena iꞌimaká nojló Saulo yukuna iꞌimaká. Neꞌemá nojló mékeka rilaꞌajika chapú wani paꞌapiyá jemaꞌajeño, Jerusalén e iꞌimakaño, yukuna.
Eyá riphicha chuwa majó. Sacerdótena wakáraꞌajeri wakáraꞌa riꞌijnaká majó, riwáꞌakaloje piyukeja weká, rikaꞌakáloje weká inaꞌuké wajákelana chojé. Weká, pijwaꞌaté puraꞌajeño, riwata laꞌakana chapú —ke rimaká Jesusjlo.
Eꞌiyonaja Jesús kemari rijló: —Piꞌijná, kaja nuꞌuwapá nujluwa Saulo, riꞌimakáloje nuyukuna ajopánajlo, ajopánajlo ke, nateꞌeré ewá. Riꞌimajé nuyukuna nawakáraꞌajeño iꞌimakáñojlo, ñaké kaja Israel lakénamijlo.
Numaje kaja rijló mékeka rijñaꞌajika chapú kaje yajwé panaku maare eyá watukumó. Noꞌopiyá jemaꞌajeri riꞌimakale chuwa, nalaꞌajé riká chapú —ke rimaká rijló.
Raú Ananías iꞌijnari ají ke Saulo iꞌimaká ejo. Riphaka rinaku ee, ritoꞌotá riyátheꞌela rinakojé, rimá: —Nujmeremi Saulo, wawakáraꞌajeri Jesucristo wakáriꞌichari nuꞌujnaká majó pichaje. Piꞌijnaká majó iꞌimaká wakajé, ripuraꞌó pijwaꞌaté iñeꞌepú chu iꞌimaká, riká penájemi wakáriꞌichari nuká majó pichaje. Ripurákaꞌalo aú noꞌojé pijló amákaje, waꞌaté raꞌajé kaja pijló Tupana Pechu, penaje riwakáriꞌicha nuká majó —ke rimaká rijló.
Rejéchami jiña aꞌajú ke jaꞌakó majó Saulo ijlú chiyá, raú ramá piño palá, rejéchami nalaꞌaká bautizar riká.
Rejomi rajñá raꞌajnewá, rejéchami ritejmoꞌotako piño rapumí chuwá. E kaja riyuró Damasco e júpija kemachi. Ajopana Jesucristo jaꞌapiyá jemaꞌajeño, Damasco e iꞌimakaño, waꞌaté riꞌimá re.